**Pkp 2**

**Eelnõu nr 2**

*Lihthäälteenamus*

|  |
| --- |
| VIIMSI VALLAVOLIKOGU |
|  |
| **MÄÄRUS** |
|  |
|  |
| Viimsi |  22. jaanuar 2019 nr  |
|  |
|  |
| **Korruptsioonivastase seaduse rakendamine Viimsi valla töökorralduses** |  |
|  |
|  |

Määrus kehtestatakse korruptsioonivastase seaduse § 13 lõike 1 punkti 2 ning § 15 lõike 2 alusel.

**§ 1. Reguleerimisala**

Määrus täpsustab korruptsiooni ennetamise korraldust Viimsi vallas (edaspidi *vald*), sealhulgas määrab kindlaks huvide deklaratsiooni (edaspidi *deklaratsioon*) esitama kohustatud isikud (edaspidi *deklarandid*) ning huvide deklaratsioonide kontrollimise komisjoni koosseisu.

**§ 2. Korruptsioonijuhtumist teavitamise kohustus**

1. Ametiisik on kohustatud viivitamata teavitama asutuse juhti talle teatavaks saanud korruptsioonivastase seaduse § 3 lõikes 1 sätestatud keelu rikkumisest või muust korruptsioonijuhtumist. Vastavalt korruptsioonivastase seaduse § 6 lõigetele 2 ja 3 tagatakse teavitamise fakti konfidentsiaalsus.
2. Ametiisik käesoleva korra tähenduses on füüsiline isik, kellel on avaliku ülesande täitmiseks ametiseisund sõltumata sellest, kas ta täidab talle pandud ülesandeid alaliselt või ajutiselt, tasu eest või tasuta, teenistuses olles või vabakutselisena või lepingu, nimetamise või valimise alusel.

**§ 3. Ametiseisundi määratlemine**

1. Vallavalitsuse struktuuris oleval teenistuskohal püsiva ametiseisundi omamine ning teenistuja ametiisikuks olemine KVS-i tähenduses kajastatakse teenistuskoha ametijuhendis.
2. Vallavalitsuse struktuuris uue teenistuskoha loomisel või teenistuskoha ülesannete muutmisel hindab otsene juht ametiseisundi olemasolu või tekkimise võimalust ning vajadusel kajastatakse see ametijuhendis.
3. Ühekordsete tegevuste käigus omandavad ametiseisundi teenistujad või isikud, kes seda pidevalt teenistuskohapõhiselt ei ole, kuid kelle ühekordsest ülesandest tulenev tegevus vastab KVS-is sätestatud ametiseisundi määratlusele.
4. Vallavalitsuse ning vallavalitsuse hallatava asutuse teenistujate ning valla valitseva ja olulise mõju all oleva sihtasutuse, mittetulundusühingu ja äriühingu juhatuse liikme ametiseisundi tekkimise alused määratletakse ametijuhendis või lepingus.
5. Vallavalitsuse hallatava asutuse juht ja valla valitseva ja olulise mõju all olevate sihtasutuse, mittetulundusühingu ja äriühingu juhatus määratleb oma töötajad, kellel on või võib teatud ülesannete täitmisel tekkida ametiseisund. Ametiseisundi tekkimise alused määratletakse ametijuhendis või lepingus.

**§ 4. Huvide deklareerimise kohustus**

1. Deklaratsiooni on kohustatud esitama
2. Viimsi Vallavolikogu (edaspidi *volikogu*) liikmed;
3. Viimsi Vallavalitsuse (edaspidi *vallavalitsus*) liikmed;
4. vallavalitsuse hallatavate asutuste juhid;
5. valla valitseva mõju all olevate äriühingute juhtorganite liikmed;
6. avalikke vahendeid käsutavate valla asutatud sihtasutuste juhtorganite liikmed.

(2) Isikut teavitatakse viivitamata deklaratsiooni esitamise kohustusest vastava kohustuse tekkimisel. Teavitamise tagavad käesoleva määruse § 5 lõikes 1 nimetatud isikud.

(3) Deklaratsioon esitatakse nelja kuu jooksul käesoleva paragrahvi lõikes 1 nimetatud ametisse asumisest või deklaratsiooni esitamise kohustuse tekkimisest arvates ning edaspidi iga aasta 31. maiks huvide deklaratsioonide registrile. Kalendriaasta jooksul ei pea deklarant esitama rohkem kui ühe deklaratsiooni ka juhul, kui ta asub uuele ametikohale.

(4) Deklaratsiooni esitamise kohustus lõpeb, kui deklarant on esitanud deklaratsiooni ametikohalt lahkumiseaastale järgneval kalendriaastal.

**§ 5. Registrile alusandmete esitamine**

 (1) Alusandmete esitamise deklarantide kohta huvide deklaratsioonide registrile korraldab vallasekretär koostöös volikogu kantselei juhatajaga.

(2) Andmed esitatakse ühe kuu jooksul deklarandi deklaratsiooni esitamise kohustuse algusest arvates ning registrit teavitatakse viivitamata deklarandi deklaratsiooni esitamise kohustuse kehtetuks tunnistamisest ja deklarandi ametikohalt lahkumisest.

**§ 6. Deklaratsiooni kontrollimine**

(1) Deklaratsioone kontrollitakse vajadusel.

(2) Huvide deklaratsioonide kontrollimise komisjoni (edaspidi *komisjon*) kuuluvad:

1. vallavolikogu esimees – juhib komisjoni tööd;
2. vallavanem;
3. vallasekretär;
4. sisekontrolör.

(3) Käesoleva paragrahvi lõike 2 punktides 1 kuni 4 nimetatud isikutel on õigus kontrollida kõigi käesoleva määruse § 4 lõikes 1 nimetatud deklarantide deklaratsioone.

(4) Deklaratsiooni kontrollival komisjoniliikmel on õigus:

1. nõuda deklarandilt ja kolmandalt isikult selgitusi deklaratsiooni sisu, deklaratsiooni esitamise tähtaja eiramise või deklaratsiooni esitamata jätmise põhjuste kohta;
2. esitada päringuid ja saada deklarandi kohta deklaratsiooni kontrollimiseks vajalikus ulatuses andmeid krediidiasutustelt ja andmekogudest.

(5) Deklaratsiooni kontrolliv komisjoni liige protokollib käesoleva paragrahvi lõikes 4 nimetatud kontrolltoimingud ning teavitab deklaranti ja registri pidajat deklaratsiooni kontrollimisest ja läbi viidud kontrolltoimingutest.

(6) Juhul kui ametiisiku deklaratsiooni kontrollimise tulemusel on tekkinud süüteokahtlus, teavitab deklaratsiooni kontrolliv komisjoni liige viivitamatult komisjoni esimeest ja vallavanemat. Vallavanem edastab süüteokahtluse korral deklaratsiooni kontrollimise materjalid prokuratuurile või kohtuvälisele menetlejale.

**§ 7. Vallavanema ülesanded korruptsiooniennetuse koordineerimisel**

 (1) Vallavanem koordineerib korruptsiooniennetust vallavalitsuses ning vallavalitsuse hallatavates asutustes tagades oma haldusalas:

1. ametiisikute korruptsiooni ennetamise alase teadlikkuse, sh teadlikkuse ametiisiku ja deklarandi staatusest ning sellega kaasnevatest kohustustest;
2. tõhusa kontrolli tegevus- ja toimingupiirangutest ning muudest kohustustest kinnipidamise üle;
3. et ametiisik ei oleks kohustatud tegema otsust või toimingut iseenda või temaga seotud isiku suhtes;
4. arvestuse pidamise ametiasutuse ametnike tegelemise üle avaliku teenistuse seaduse § 60 lõikes 1 nimetatud kõrvaltegevustega, samuti kontrolli avaliku teenistuse seaduse § 60 lõike 2 alusel kehtestatud keelu ning avaliku teenistuse seaduse § 60 lõigetes 4 ja 5 sätestatud keeldude järgimise üle.

**§ 8. Toimingupiirang**

Juhul kui vallavanem peab oma ametiülesannetest tulenevalt tegema toimingu või otsuse, millele rakendub korruptsioonivastase seaduse § 11 lõike 1 mõttes toimingupiirang, teeb selle toimingu või otsuse tema asemel vallavalitsus kui kollegiaalorgan.

**§ 9. Rakendussätted**

1. Tunnistada kehtetuks Viimsi Vallavolikogu 15.04.2014 määrus nr 11 „Korruptsioonivastase seaduse rakendamine“.
2. Määrus jõustub kolmandal päeval pärast Riigi Teatajas avalikustamist.

*(allkirjastatud digitaalselt)*

Taavi Kotka

Volikogu esimees

**Seletuskiri**

Viimsi Vallavolikogu määruse eelnõu

„Korruptsioonivastase seaduse rakendamine“ juurde

1. Õigusakti vastuvõtmise põhjendus

Eelnõuga kehtestatakse Viimsi vallas korruptsioonivastase seaduse rakendamise uus kord.

Määruse kehtestamise õiguslikuks aluseks on korruptsioonivastane seadus (edaspidi KVS). KVS § 2 määratleb ametiisiku ja ametiseisundi mõiste. Ametiisik KVS § 2 lõike 1 tähenduses on füüsiline isik, kellel on avaliku ülesande täitmiseks ametiseisund sõltumata sellest, kas ta täidab talle pandud ülesandeid alaliselt või ajutiselt, tasu eest või tasuta, teenistuses olles või vabakutselisena või lepingu, nimetamise või valimise alusel. Ametiseisund seisneb õigusaktist, tehingust või asutuse töökorraldusest tulenevas õiguses ja kohustuses teha otsus või toiming, sealhulgas osaleda selle tegemises või selle sisulises suunamises (KVS § 2 lg 2). KVS § 3 lõike 2 punkti 2 kohaselt on ametiisik kohustatud avaldama oma huvid huvide deklaratsioonis. Deklaratsiooniga avaldab selleks kohustatud ametiisik (edaspidi deklarant) andmed temale kuuluva vara ja muude asjaolude kohta eesmärgiga teadvustada deklarandi ametikohustuste täitmist mõjutada võivad huvid ning muuta need kontrollitavaks (KVS § 12 lg 1).

KVS § 13 lõike 1 punkti 2 kohaselt on kohustatud esitama huvide deklaratsiooni järgmised ametiisikud:

1. volikogu liige

2. valitsuse liige

3. valla ametiasutuse juht ehk vallavanem.

Lisaks seaduses nimetatule võib volikogu panna deklaratsiooni esitamise kohustuse ka valla teistele ametiisikutele (KVS § 13 lõike 1 p 11), samuti kohaliku omavalitsuse valitseva mõju all oleva konkurentsiseaduse tähenduses avaliku ettevõtja juhtorgani liikmele (samas p 13), kohaliku omavalitsuse asutatud sihtasutuse juhtorgani liikmele (samas p 14) ja isikule, kellele on halduslepinguga delegeeritud avaliku ülesande täitmise korral otsuse või toimingu tegemise pädevus, kui sellise kohustuse on kehtestanud isiku üle kohaliku omavalitsuse volikogu (samas p 15).

Huvide deklareerimisel võib eristada kahte suuremat lähenemist: üldine huvide deklareerimine ja ad hoc huvide deklareerimine. Esimene hõlmab suuremat hulka ametiisikuid, kellele kaasneb seadusest tulenev kohustus ennetavalt oma huvisid deklareerida. Teine aga hõlmab deklaratsioonide esitamist vahetult enne mingit otsust, näiteks hankekomisjoni liige deklareerib oma võimalikud huvid seoses hankes osalevate ettevõtetega, kuigi formaalset taandamise alust pole. Samuti saab teha töötajate kohta päringuid avalikesse andmebaasidesse, ilma et ta peaks esitama avalikustava deklaratsiooni. Ametnikel on kohustus teada anda oma osalustest äriühingutes ning mujal töölepingu alusel töötamisest ning kõrvaltegevustest.

Seega on olemas täiendavaid viise korruptsiooniriskide ennetamiseks ning eelnõuga ei laiendata huvide deklareerimise kohustust vallavalitsuse struktuuriüksuste juhatajatele ja vallasekretärile.

Eelnõu § 4 lõike 1 kohaselt on Viimsi vallas deklaratsiooni esitamise kohustusega ametiisikuteks:

1. 21 vallavolikogu liiget;
2. 4 vallavalitsuse liiget, sh vallavanem;
3. vallavalitsuse 9 hallatava asutuse juhti;
4. valla valitseva mõju all oleva 3 äriühingu juhtorganite liikmed (kokku 18 liiget);
5. avalikke vahendeid käsutava valla asutatud 1 sihtasutuse juhtorganite liikmed (kokku 6 liiget).

Eelnõu § 5 kohaselt esitab algandmed deklarantide kohta registrile vallasekretär koostöös volikogu kantselei juhiga ja § 7 kohaselt koordineerib korruptsioonivastast tegevust vallas vallavanem.

Eelnõu § 6 kohaselt moodustatakse deklaratsioonide kontrollimiseks neljaliikmeline erikomisjon, mida juhib volikogu esimees ja liikmeteks on ametikoha järgselt vallavanem, vallasekretär ja sisekontrolör. Paragrahv loetleb komisjoni pädevuse deklaratsioonide kontrollimisel. Kontrolli tulemustest teavitatakse kõiki deklarante, samuti registrit. Süüteokahtluse korral esitatakse vastavad materjalid prokuratuurile või kohtueelsele menetlejale, kelleks on KVS § 21 lõike 2 kohaselt politseiasutus.

2. Määrus kehtestatakse KVS § 13 lõike 1 punkti 2 ning § 15 lõike 2 alusel.

3. Käesoleva määruse vastuvõtmisega tunnistatakse kehtetuks Viimsi Vallavolikogu 15.04.2014 määrus nr 11 „Korruptsioonivastase seaduse rakendamine“.

4. Õigusakti vastuvõtmisega ei kaasne valla eelarvele täiendavaid kulusid.

Eelnõu on kavandatud menetleda volikogus ühel lugemisel.

Eelnõu esitaja: vallavalitsus

Eelnõu kuupäev: 27.11.2018

Eelnõu ja seletuskirja koostas: sisekontrolör Mare Timian

Ettekandja: vallasekretär Helen Rives